ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 839/2011 ΤΗΣ ΕΠΙΤΡΟΠΉΣ της 22ας Αυγούστου 2011 για την τροποποίηση του κανονισμού (ΕΕ) αριθ. 222/2011 για τη θέσπιση έκτακτων μέτρων όσον αφορά τη διάθεση ζάχαρης και ισογλυκόζης εκτός ποσόστωσης στην αγορά της Ένωσης με μειωμένη εισφορά επί του πλεονάσματος κατά τη διάρκεια της περιόδου εμπορίας 2010/2011 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 64 παράγραφος 2 και το άρθρο 187, σε συνδυασμό με το άρθρο 4, Εκτιμώντας τα ακόλουθα: (1) Το άρθρο 9 παράγραφος 3 του κανονισμού (ΕΕ) αριθ. 222/2011 της Επιτροπής (2) προβλέπει ότι εάν οι εναπομείνασες ποσότητες ζάχαρης ή ισογλυκόζης εκτός ποσόστωσης ενός παραγωγού είναι μικρότερες από τις ποσότητες για τις οποίες ο παραγωγός έχει υποβάλει αίτηση δυνάμει του εν λόγω κανονισμού, ο παραγωγός καταβάλλει για τη διαφορά αυτή ποσό ύψους 500 ευρώ/τόνο. (2) Στην περίπτωση που ο συντελεστής κατανομής καθορίζεται με βάση το άρθρο 5 στοιχείο α) του κανονισμού (ΕΕ) αριθ. 222/2011, οι παραγωγοί θα λάβουν αναπόφευκτα λιγότερα από αυτά που ζήτησαν. Στην περίπτωση αυτή είναι καλύτερα να εφαρμοσθεί ο κανόνας που προβλέπεται στο άρθρο 9 παράγραφος 3 μόνο για τις ποσότητες για τις οποίες έχουν χορηγηθεί πιστοποιητικά στους εν λόγω παραγωγούς. (3) Κατά συνέπεια, πρέπει να τροποποιηθεί αναλόγως ο κανονισμός (ΕΕ) αριθ. 222/2011. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 9 παράγραφος 3 του κανονισμού (ΕΕ) αριθ. 222/2011, η δεύτερη πρόταση αντικαθίσταται από το ακόλουθο κείμενο: «Εάν οι εναπομείνασες ποσότητες ζάχαρης ή ισογλυκόζης εκτός ποσόστωσης ενός παραγωγού είναι μικρότερες από τις ποσότητες για τις οποίες έχουν χορηγηθεί πιστοποιητικά στον εν λόγω παραγωγό δυνάμει του παρόντος κανονισμού, ο παραγωγός καταβάλλει για τη διαφορά αυτή ποσό ύψους 500 ευρώ/τόνο.». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Αυγούστου 2011.

[Source: multi_eurlex | Tokens: 2239]